Raseinių r. Viduklės Simono Stanevičiaus gimnazijos

 direktoriaus 2022 m. d.

 įsakymo Nr.

 2 priedas

 **Raseinių r.Viduklės Simono Stanevičiaus gimnazijos**

**MAŽOS VERTĖS VIEŠŲJŲ PIRKIMŲ KOMISIJOS DARBO REGLAMENTAS**

**I SKYRIUS**

**BENDROSIOS NUOSTATOS**

1. Mažos vertės viešųjų pirkimų komisija (toliau – Komisija) sudaroma mažos vertės viešiesiems pirkimams, atliekamiems vadovaujantis Mažos vertės pirkimų tvarkos aprašu, patvirtintu Viešųjų pirkimų tarnybos direktoriaus 2017 m. birželio 28 d. įsakymu Nr. 1S-97 „Dėl Mažos vertės pirkimų tvarkos aprašo patvirtinimo“, vykdyti.

2. Komisija savo veikloje vadovaujasi Lietuvos Respublikos viešųjų pirkimų įstatymu, Lietuvos Respublikos Vyriausybės nutarimais, Viešųjų pirkimų tarnybos prie Lietuvos Respublikos Vyriausybės direktoriaus įsakymais ar kitais privalomojo pobūdžio dokumentais, šiuo Komisijos darbo reglamentu.

3. Komisija savo sprendimus priima laikydamasi lygiateisiškumo, nediskriminavimo, abipusio pripažinimo, proporcingumo, skaidrumo principų ir konfidencialumo reikalavimų. Priimdama sprendimus Komisija yra savarankiška.

4. Komisija yra atskaitinga Viduklės Simono Stanevičiaus gimnazijos direktoriui (toliau – gimnazijos direktoriui).

**II SKYRIUS**

**KOMISIJOS DARBO ORGANIZAVIMAS**

5. Komisiją sudaro ne mažiau kaip 4 Komisijos nariai, įskaitant Komisijos pirmininką. Komisija veikia Viduklės Simono Stanevičiaus gimnazijos (toliau – perkančioji organizacija) vardu.

6. Komisijos pirmininkas, narys ar ekspertas privalo nusišalinti ir nedalyvauti Komisijos posėdyje, jei posėdžio metu nagrinėjamas klausimas, galintis sukelti viešųjų ir privačiųjų interesų konfliktą.

7. Komisijos pirmininkas, narys ar ekspertas nušalinamas nuo darbo Komisijoje, jei jam yra pareikšti įtarimai dėl korupcinio pobūdžio nusikalstamos veikos.

8. Komisijos posėdis yra laikomas teisėtu, jo metu priimti sprendimai yra galiojantys, jei posėdyje dalyvauja daugiau kaip pusė visų Komisijos narių.

9. Komisijos posėdžiams vadovauja Komisijos pirmininkas, jo nesant – Gimnazijos direktoriaus įsakymu paskirtas asmuo.

10. Komisijos posėdžius pagal poreikį organizuoja komisijos pirmininkas, protokoluoja vienas iš komisijos narių, bendru komisijos sutarimu.

11. Komisija sprendimus priima posėdžiuose paprasta balsų dauguma atviru vardiniu balsavimu. Balsuoti galima tik už arba prieš priimamą sprendimą. Jei balsai pasiskirsto po lygiai, lemia Komisijos pirmininko balsas. Pasiūlymą, teikiamą Komisijai balsuoti, formuluoja Komisijos pirmininkas.

12. Komisija turi teisę kviesti:

12.1. Gimnazijos darbuotoją (pirkimų iniciatorių), pateikusio paraišką vykdyti viešąjį pirkimą, darbuotojus eksperto teisėmis dalyvauti Komisijos posėdžiuose;

12.2. Gimnazijos direktoriaus pavedimu ekspertus iš kitų organizacijų, įmonių, įstaigų nagrinėti tiekėjų pateiktų pasiūlymų.

13. Pasirašę nešališkumo deklaraciją ir konfidencialumo pasižadėjimą, ekspertai gali dalyvauti Komisijos darbe. Priimant sprendimus ekspertai nebalsuoja.

14. Komisijos sprendimai įforminami protokolu, kurį pasirašo visi posėdyje dalyvavę Komisijos nariai. Protokole nurodomi Komisijos sprendimo motyvai, pateikiami paaiškinimai ir nurodoma, kaip balsavo kiekvienas Komisijos narys. Komisijos narys turi teisę kiekvienu svarstomu klausimu pareikšti atskirąją nuomonę, kuri, jeigu nesutampa su daugumos nuomone, įrašoma į Komisijos posėdžio protokolą. Jei Komisijos nariai atskirosios nuomonės nepareiškia, tai nurodoma Komisijos posėdžio protokole.

**III SKYRIUS**

**KOMISIJOS TEISĖS IR PAREIGOS**

15. Komisija, vykdydama jai nustatytas užduotis, be teisių, tiesiogiai numatytų viešuosius pirkimus reglamentuojančiuose teisės aktuose, turi teisę gauti iš Gimnazijos darbuotojų informaciją, reikalingą pirkimo procedūroms organizuoti ir (ar) atlikti.

16. Komisija privalo vykdyti jai raštu nurodytas užduotis, atlikti viešuosius pirkimus, reglamentuojančiuose teisės aktuose nustatytas funkcijas ir procedūras. Esant būtinybei, komisija turi teisę 16 punkte nustatyta tvarka sustabdyti savo priimtus sprendimus, juos pakeisti ar panaikinti iki pirkimo sutarties sudarymo.

17. Komisija privalo neatskleisti informacijos, susijusios su atliktomis pirkimo procedūromis, jeigu jos atskleidimas prieštarauja įstatymams, daro nuostolių teisėtiems Gimnazijos ar tiekėjų komerciniams interesams arba trukdo užtikrinti sąžiningą konkurenciją.

**IV SKYRIUS**

**BAIGIAMOSIOS NUOSTATOS**

18. Pranešimai tiekėjams, Viešųjų pirkimų tarnybai prie Lietuvos Respublikos Vyriausybės ir kitiems asmenims yra siunčiami (pateikiami) perkančiosios organizacijos vardu Komisijos priimtų sprendimų pagrindu.

19. Kiekvienas Komisijos narys, balsavęs už neteisėtą sprendimą, asmeniškai yra už tai atsakingas.

20. Komisijos nariai ir ekspertai už savo veiklą atsako pagal Lietuvos Respublikos įstatymus.

21. Su pirkimais susiję Komisijos sprendimai ir (ar) veiksmai apskundžiami Lietuvos Respublikos viešųjų pirkimų įstatymo nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_